ધીરે ધીરે રાત જામવા લાગી. ઠંડીનું પ્રમાણ વધવા લાગ્યું. સાંય સાંય ચાલતા પવનથી વૃક્ષોનાં પાંદડા અને ડાળીઓ વિચિત્ર અવાજ ઉત્પન્ન કરવા લાગ્યાં. તંબૂઓના પડદા ફરફરવા લાગ્યા. ધીરે ધીરે રાત્રિના અંધકારને ચીરતો ચંદ્ર ગગનઘોખમાં વિહરવા લાગ્યો. સુમસામ જણાતા જંગલમાં સન્નાટાને ચીરતા દૂર દૂર કયાંક ઘૂવડ બોલવા લાગ્યા. ચીબરીઓ કર્કશતાથી બોલવા લાગી. શિયાળિયાની લારીથી વાતાવરણ વધુ બિહામણું ભાસવા લાગ્યું.